ตำบลอ้อมเกร็ด

อ้อมเกร็ด เป็นตำบลหนึ่งของอำเภอปากเกร็ด จังหวัดนนทบุรี ตั้งอยู่ริมฝั่งตะวันตกของแม่น้ำเจ้าพระยาตรงข้ามเกาะเกร็ด ตำบลนี้มีฝั่งแม่น้ำระยะทางสั้น ๆ เมื่อเทียบกับตำบลข้างเคียง ทำให้มีรูปพื้นที่คล้ายถุงไปขยายกว้างขึ้นตามแนวคลองบางบัวทองและตอนในด้านตะวันตกเฉียงใต้ ในอดีตบริเวณนี้เป็นพื้นที่ปิด ไม่มีทางหลวงสายหลักหรือถนนสายใหญ่เข้าถึง มีเพียงคลองและถนนสายเล็ก ๆ ที่ใช้เป็นเส้นทางสัญจรในท้องที่ และมีประชากรอาศัยอยู่เบาบาง ส่วนมากประกอบอาชีพทำนาและทำสวนผลไม้ แต่หลังจากที่มีการเปิดใช้ถนนราชพฤกษ์ใน พ.ศ. 2548 ความเจริญได้หลั่งไหลเข้าสู่พื้นที่อย่างรวดเร็วพร้อมกับการย้ายถิ่นเข้ามาของผู้คนจากภายนอก ปัจจุบันในตำบลอ้อมเกร็ดมีทั้งชุมชนดั้งเดิมที่ตั้งบ้านเรือนอยู่ริมคลองต่าง ๆ และชุมชนใหม่ที่ตั้งบ้านเรือนอยู่ตามถนนสายหลักและสายรอง

**ประวัติ**
ตำบลอ้อมเกร็ดเดิมเป็นท้องที่หนึ่งของอำเภอบางบัวทอง มีชื่อว่า ตำบลบางบัวทอง โดยได้ชื่อมาจากคลองบางบัวทองซึ่งเป็นคลองสายหลักในพื้นที่ จนกระทั่งใน พ.ศ. 2463 กระทรวงนครบาลได้โอนตำบลบางบัวทองจากอำเภอบางบัวทองมาขึ้นกับอำเภอปากเกร็ดเพื่อความเหมาะสมด้านการปกครอง โดยในคราวเดียวกันนี้ยังได้เปลี่ยนชื่อตำบลบางบัวทองเป็น ตำบลอ้อมเกร็ด ตามลักษณะที่ตั้งที่อยู่ทางด้านอ้อมของเกาะเกร็ด และเปลี่ยนชื่อตำบลพระภิมลเป็นตำบลบางบัวทองแทน
ใน พ.ศ. 2540 กระทรวงมหาดไทยได้ออกประกาศกำหนดเขตตำบลในท้องที่อำเภอปากเกร็ด โดยกำหนดให้คลองบางพลับใหญ่ตั้งแต่คลองขุนมหาดไทย (ท่าลาย) ไปจนถึงแม่น้ำเจ้าพระยาเป็นแนวแบ่งเขตการปกครองระหว่างตำบลอ้อมเกร็ดกับตำบลบางพลับ แต่เนื่องจากแนวแบ่งเขตดังกล่าวไม่เป็นไปตามข้อเท็จจริงที่ยึดถือกันมาในพื้นที่ ใน พ.ศ. 2556 กระทรวงมหาดไทยจึงออกประกาศกำหนดเขตตำบลในท้องที่อำเภอปากเกร็ดเป็นฉบับที่ 2 โดยกำหนดให้ถนนในหมู่บ้านจัดสรร กำแพงหมู่บ้านจัดสรร แนวอาคารพาณิชย์ ถนนราชพฤกษ์ คลองหัวจิก (รางปลิง) และคลองบางน้อยเป็นแนวแบ่งเขตระหว่างตำบลทั้งสอง
ปัจจุบันองค์กรปกครองส่วนท้องถิ่นที่ดูแลตำบลอ้อมเกร็ดเต็มพื้นที่นั้นมีฐานะเป็น องค์การบริหารส่วนตำบลอ้อมเกร็ด ซึ่งได้รับการยกฐานะจากเดิมที่เป็นสภาตำบลอ้อมเกร็ดในวันที่ 23 กุมภาพันธ์ พ.ศ. 2540

**ที่ตั้งและอาณาเขต**
ตำบลอ้อมเกร็ดตั้งอยู่ทางทิศตะวันตกของอำเภอปากเกร็ด มีอาณาเขตติดต่อกับตำบลข้างเคียงดังต่อไปนี้- ทิศเหนือ ติดต่อกับตำบลบางพลับ (อำเภอปากเกร็ด) มีแนวกึ่งกลางถนนในหมู่บ้านดิเอมเมอรัลด์การ์เด้นแอนด์สปอร์ตคลับ แนวกำแพงหมู่บ้านดิเอมเมอรัลด์การ์เด้นแอนด์สปอร์ตคลับ แนวอาคารพาณิชย์จรัสล้อแม็ก แนวขอบถนนราชพฤกษ์ แนวกำแพงหมู่บ้านพฤกษ์ภิรมย์ คลองหัวจิก (รางปลิง) และคลองบางน้อยเป็นเส้นแบ่งเขต- ทิศตะวันออก ติดต่อกับตำบลเกาะเกร็ด (อำเภอปากเกร็ด) มีแนวกึ่งกลางแม่น้ำเจ้าพระยาเป็นเส้นแบ่งเขต- ทิศใต้ ติดต่อกับตำบลท่าอิฐ (อำเภอปากเกร็ด) ตำบลบางรักน้อย (อำเภอเมืองนนทบุรี) และตำบลบางรักพัฒนา (อำเภอบางบัวทอง) มีแนวกึ่งกลางคลองบางบัวทองเป็นเส้นแบ่งเขต- ทิศตะวันตก ติดต่อกับตำบลพิมลราช (อำเภอบางบัวทอง) มีแนวกึ่งกลางคลองขุนมหาดไทย (ท่าลาย) เป็นเส้นแบ่งเขต

**การแบ่งเขตการปกครอง**
ตำบลอ้อมเกร็ดแบ่งเขตการปกครองออกเป็น 6 หมู่บ้าน ได้แก่- หมู่ที่ 1 บ้านท่าลาน- หมู่ที่ 2 บ้านวัดสิงห์ทองหรือบ้านคลองบางบัวทอง- หมู่ที่ 3 บ้านคลองบางปะกุนหรือบ้านคลองบางนา- หมู่ที่ 4 บ้านคลองตะเคียนหรือบ้านคลองยายจัน- หมู่ที่ 5 บ้านคลองบ้านเก่า- หมู่ที่ 6 บ้านคลองบางน้อย

**การคมนาคม**
ถนนสายหลักในพื้นที่ตำบลอ้อมเกร็ด ได้แก่- ถนนราชพฤกษ์ (ทางหลวงชนบท นบ.3021)
ถนนสายรองในพื้นที่ตำบลอ้อมเกร็ด ได้แก่- ทางหลวงท้องถิ่น นบ.ถ 1-0020 (วังข่า–วัดสิงห์ทอง)- ทางหลวงท้องถิ่นสายวัดใหญ่สว่างอารมณ์–ขุนมหาดไทย- ซอยอ้อมเกร็ด 4 (ถนนสายบางน้อย)

**อ้างอิง**
อ้อมเกร็ด
อ้อมเกร็ด